*Projekts*

LATVIJAS REPUBLIKAS MINISTRU KABINETS

2016. gada\_\_\_\_\_\_\_\_\_\_ Noteikumi Nr.\_\_\_

Rīga (prot.Nr.\_\_ \_\_.§)

**Prasības biometāna, kā arī gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā**

Izdoti saskaņā ar [Enerģētikas likuma](http://likumi.lv/ta/id/49833-energetikas-likums)

[110.panta](http://likumi.lv/ta/id/49833-energetikas-likums#p42.1) sesto daļu

1. Noteikumi nosaka tehniskās un drošības prasības biometāna, kā arī gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā, kā arī gāzes kvalitātes raksturlielumus, lai gāzes ievadīšana un transportēšana dabasgāzes pārvades un sadales sistēmā būtu droša.

2. Noteikumos lietotie termini:

2.1. pamatgāze – dabasgāzes pārvades un sadales sistēmā (turpmāk – dabasgāzes sistēma) transportējamā dabīgās atradnēs iegūta dabasgāze;

2.2. aizvietotājgāze – biometāns, un gāzveida stāvoklī pārvērsta sašķidrinātā dabasgāze, kura tādā pašā gāzes spiedienā, temperatūrā un nemainītā gāzes iekārtas regulējumā uzrāda pamatgāzei identiskas degšanas īpašības. Aizvietotājgāzi var izmantot pamatgāzes vietā;

2.3. piedevu gāze – biometāns, kura kvalitātes raksturlielumi atšķiras no pamatgāzes, un kuru sajaucot ar pamatgāzi iegūst nepieciešamos kvalitātes raksturlielumus vai kuru sajaucot ar kondicionēšanas gāzi iegūst aizvietotātjgāzi;

2.4. kondicionēšanas gāze – gāze vai gāzu maisījumi ar attiecīgiem degšanas tehniskiem parametriem un vērtībām, kurus sajaucot ar piedevu gāzi iegūst aizvietotājgāzi;

2.5. sistēmas pakalpojuma līgums – līgums, ko slēdz sistēmas operators ar sistēmas lietotāju par dabasgāzes sistēmas pakalpojuma un citu pakalpojumu sniegšanu;

2.6. sajaukšanas punkts – vieta, kur piedevu gāze tiek viendabīgi samaisīta ar kondicionēšanas gāzi vai pamatgāzi, iegūstot aizvietotājgāzi;

2.7. sagatavošanas punkts – vieta, kur tiek veikta aizvietotājgāzes odorizācija, kā arī tās spiediena un temperatūras uzturēšana sadales sistēmas operatora noteiktajā līmenī;

2.8. pieslēguma punkts – vieta, kurā aizvietotājgāze tiek ievadīta dabasgāzes pārvades sistēmā vai odorizēta aizvietotājgāze tiek ievadīta dabasgāzes sadales sistēmā.

3. Aizvietotājgāzes ievadīšana dabasgāzes sistēmā notiek saskaņā ar sistēmas pakalpojuma līgumu.

4. Sistēmas lietotājs nodrošina aizvietotājgāzes ievadīšanu dabasgāzes sistēmā atbilstoši šo noteikumu prasībām.

5. Ekonomikas ministrija sadarbībā ar attiecīgo standartizācijas tehnisko komiteju iesaka nacionālajai standartizācijas institūcijai to standartu sarakstu, kurus piemēro šo noteikumu prasību izpildei (turpmāk – piemērojamie standarti). Nacionālā standartizācijas institūcija piemērojamos standartu sarakstu publicē savā oficiālajā tīmekļa vietnē.

6. Dabasgāzes pārvades sistēmas minimālais spiediens ir 25 bar. Lai nodrošinātu aizvietotājgāzes ievadīšanu dabasgāzes pārvades sistēmā, tās spiedienam jāpārsniedz pamatgāzes faktiskais spiediens ne vairāk kā par 5 bar.

7. Dabasgāzes sadales sistēmas operators, atkarībā no sadales sistēmas darba spiediena konkrētajā pieslēguma punktā, nosaka ievadāmās aizvietotājgāzes darba spiedienu, kuram jāpārsniedz pamatgāzes faktiskais spiediens ne vairāk par 10% no pamatgāzes faktiskā spiediena šajā pieslēguma punktā.

8. Sistēmas lietotājs nodrošina tādu gāzapgādes sistēmas izbūvi, kas izslēdz iespēju ievadīt dabasgāzes sistēmā gāzi, kuras kvalitātes raksturlielumi neatbilst šo noteikumu pielikumā noteiktajām prasībām.

9. Sistēmas lietotāja pienākums nodrošināt dabasgāzes sistēmā ievadāmās aizvietotājgāzes attīrīšanu no amonjaka un amīniem, kā arī viendabīga gāzu maisījuma veidošanos sajaukšanas punktā.

10. Sistēmas lietotājs nodrošina sajaukšanas un sagatavošanas punktā iegūtās un dabasgāzes sistēmā ievadāmās aizvietotājgāzes atbilstību šo noteikumu pielikumā noteiktajiem dabasgāzes sistēmā ievadāmās un transportējamās aizvietotājgāzes kvalitātes raksturlielumiem.

11. Sistēmas lietotājs pieslēguma punktā nepārtraukti veic dabasgāzes sistēmā ievadāmās aizvietotājgāzes uzskaiti un kvalitātes raksturlielumu noteikšanu, izmantojot atbilstoši sertificētu un verificētu mēraparatūru, kā arī nodrošina šo datu uzkrāšanu un sistēmas operatora nepārtrauktu attālinātu piekļuvi uzkrātajiem datiem.

12. Atzīt par spēku zaudējušiem Ministru kabineta 2015.gada 13.oktobra noteikumus Nr.580 “Prasības biogāzes un no biomasas ražotās gāzes, kā arī gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades sistēmā”.

## Ministru prezidents M.Kučinskis

 Ministru prezidenta biedrs, A.Ašeradens

ekonomikas ministrs

 Iesniedzējs: A.Ašeradens

Ministru prezidenta biedrs,

ekonomikas ministrs

Vīza:

Valsts sekretārs J.Stinka

25.08.2016 09:45

540

G.Rēpele,

67013033, Gunta.Repele@em.gov.lv